અમદાવાદ: શહેરમાં ટ્રાફિક નિયમન કરવા માટે મૂકવામાં આવેલી ટ્રાફિક પોલીસને હવે વધુ એક ફરજ બજાવી પડશે. ટ્રાફિક પોલીસને હવે ટ્રાફિક નિયમન કરવાની સાથે તેમની ફરજના વિસ્તારમાં લારી ગલ્લાનાં દબાણો અંગે મ્યુનિ. કોર્પોરેશનના અધિકારીને જાણ કરી દબાણ દૂર થાય તે જોવાનું રહેશે. આ કામગીરીનો અહેવાલ પણ ઉચ્ચ અધિકારી સમક્ષ રજૂ કરવાનો રહેશે. ટ્રાફિક પોલીસના કેટલાક કર્મચારીઓ લારી ગલ્લાવાળાઓ પાસેથી હપ્તા ઉઘરાવતા હોવાની ફરિયાદો ઊઠતી હોય છે. આવા કર્મચારીઓએ પણ દબાણ હટાવવાની કપરી કામગીરી બજાવવી પડશે.